xml version="1.0" encoding="UTF-8"?


Euroopan unionin C 221/2023


| | | |
| --- | --- | --- |
| | | ISSN 1977-1053 |
| Euroopan unionin virallinen lehti | | C 221 |
| European flag | | |
| Suomenkielinen laitos | Tiedonantoja ja ilmoituksia | 66. vuosikerta 22. kesäkuu 2023 |

---

| | | |
| --- | --- | --- |
| Sisältö | | Sivu |
| | IV   Tiedotteet | |
| | EUROOPAN UNIONIN TOIMIELINTEN, ELINTEN, TOIMISTOJEN JA VIRASTOJEN TIEDOTTEET | |
| | Euroopan parlamentti | |
| 2023/C 221/01 | [COSACin 69. täysistunto – Tukholma, 14.–16. toukokuuta 2023 – COSACin 69. päätelmät](http://publications.europa.eu/resource/uriserv/OJ.C_.2023.221.01.0001.01.FIN.xhtml) | [1](#C_2023221FI.01000101.doc) |

---

| | |
| --- | --- |
| FI | |

---

IV Tiedotteet

EUROOPAN UNIONIN TOIMIELINTEN, ELINTEN, TOIMISTOJEN JA VIRASTOJEN TIEDOTTEET

Euroopan parlamentti

| | | | |
| --- | --- | --- | --- |
| 22.6.2023 | FI | Euroopan unionin virallinen lehti | C 221/1 |

---

COSACIN 69. TÄYSISTUNTO

Tukholma, 14.–16. toukokuuta 2023

COSACin 69. päätelmät

(2023/C 221/01)

Ukraina

| | | |
| --- | --- | --- |
| | 1) | COSAC on tyytyväinen siihen, että kansainvälinen yhteisö on osoittanut Ukrainaa kohtaan nopeasti tukea ja horjumatonta solidaarisuutta helmikuusta 2022 alkaen eli siitä lähtien, kun Venäjä laajensi provosoimatonta ja perusteetonta hyökkäystään Ukrainaa vastaan täysimittaiseksi hyökkäykseksi, sekä Euroopan unionin tässä yhteydessä osoittamaan vahvaan yhtenäisyyteen. |

| | | |
| --- | --- | --- |
| | 2) | COSAC kehottaa EU:ta ja sen jäsenvaltioita jatkamaan poliittisen, taloudellisen, teknisen, sotilaallisen ja humanitaarisen avun antamista Ukrainalle ja kunnioittamaan samalla tiettyjen jäsenvaltioiden turvallisuus- ja puolustuspolitiikan erityisluonnetta. COSAC panee merkille jatkuvat turvallisuusuhat Mustanmeren alueella ja auttaa vahvistamaan yhteiskunnan selviytymiskykyä Moldovan tasavallassa. |

| | | |
| --- | --- | --- |
| | 3) | COSAC tuomitsee mitä jyrkimmin Venäjän Ukrainaan tekemän täysimittaisen hyökkäyksen, joka rikkoo räikeästi Yhdistyneiden kansakuntien peruskirjaa. Se tuomitsee lisäksi Valko-Venäjän osallisuuden Venäjän hyökkäyssotaan. COSAC korostaa, että EU:n pakotepolitiikka on edelleen tehokas pelotetoimi sekä Venäjää että Valko-Venäjää kohtaan. |

| | | |
| --- | --- | --- |
| | 4) | COSAC vahvistaa tukevansa vankkumattomasti Ukrainan itsenäisyyttä, suvereniteettia ja alueellista koskemattomuutta maan kansainvälisesti tunnustettujen rajojen sisällä. |

| | | |
| --- | --- | --- |
| | 5) | COSAC palauttaa mieliin Prahassa pidetyn 68. konferenssinsa päätelmät ja kehottaa Venäjää lopettamaan välittömästi ja ehdoitta laittomat sotilaalliset toimensa ja vetämään kaikki joukkonsa ja sotilastarvikkeensa pois Ukrainan alueelta. |

| | | |
| --- | --- | --- |
| | 6) | COSAC korostaa pitävänsä tärkeänä YK:n yleiskokouksen päätöslauselmaa Yhdistyneiden Kansakuntien peruskirjan periaatteista, koska ne muodostavat perustan kattavalle, oikeudenmukaiselle ja kestävälle rauhalle, jonka aikana kunnioitetaan kaikilta osin Ukrainan itsenäisyyttä ja alueellista suvereniteettia. |

| | | |
| --- | --- | --- |
| | 7) | COSAC suhtautuu myönteisesti kaikkien Ukrainan elpymistä ja jälleenrakentamista edistävien toimijoiden työhön ja tukee sitä. COSAC on tyytyväinen työhön, jota tehdään, jotta Venäjän jäädytetyillä ja pysäytetyillä varoilla voitaisiin tukea Ukrainan jälleenrakentamista. |

| | | |
| --- | --- | --- |
| | 8) | COSAC kehottaa kaikkia asiaankuuluvia toimijoita sisällyttämään sukupuolten tasa-arvoa koskevan näkökulman kaikkiin jälleenrakennus-, rauhan- ja turvallisuustoimiin. |

| | | |
| --- | --- | --- |
| | 9) | COSAC korostaa, että on ratkaisevan tärkeää vahvistaa edelleen moniarvoista ja osallistavaa parlamentaarista demokratiaa, ihmisoikeuksien ja muun muassa kansallisten vähemmistöjen oikeuksien kunnioittamista, oikeusvaltioperiaatetta ja oikeuslaitoksen riippumattomuutta. |

| | | |
| --- | --- | --- |
| | 10) | COSAC korostaa, että on tärkeää saattaa vastuuseen kaikki, jotka ovat määränneet tai tehneet sotarikoksia tai muita erittäin vakavia rikoksia tai olleet niissä osallisina Venäjän Ukrainaa vastaan käymässä hyökkäyssodassa, ja antaa täyden tukensa Kansainvälisen rikostuomioistuimen tutkinnalle Ukrainassa. |

| | | |
| --- | --- | --- |
| | 11) | COSAC suhtautuu myönteisesti pyrkimyksiin perustaa asianmukainen oikeudellinen mekanismi, jonka avulla tutkitaan ja asetetaan syytteeseen henkilöt, jotka ovat olleet osallisina hyökkäysrikoksissa Ukrainassa. COSAC panee tältä osin tyytyväisenä merkille, että kansainvälinen rikosaineistotietokanta (CICED) on aloittanut toimintansa ja että Eurojustiin on perustettu Ukrainaan kohdistuneen hyökkäysrikoksen syytteeseenpanoon liittyvä uusi kansainvälinen keskus (ICPA). COSAC tukee jäsenvaltioissa tuomioistuimen yleistoimivallan periaatteen täysimääräistä täytäntöönpanoa. Tavoitteena on vahvistaa yhteisiä arvojamme, joiden mukaan ihmisoikeusloukkaukset ja rikokset ihmisyyttä vastaan ovat tuomittavia. |

| | | |
| --- | --- | --- |
| | 12) | COSAC tuomitsee sen, että Venäjän federaatio karkottaa ukrainalaisia lapsia. Se tuomitsee myös sen, että tässä yhteydessä on rikottu karkotettujen ukrainalaisten lasten oikeutta säilyttää identiteettinsä, sellaisena kuin se on määritelty lapsen oikeuksia koskevan YK:n yleissopimuksen 8 artiklassa, sillä heidän on ollut pakko hyväksyä Venäjän kansalaisuus. |

| | | |
| --- | --- | --- |
| | 13) | COSAC suhtautuu myönteisesti meneillään olevaan Ukrainaa, Länsi-Balkania, Moldovaa ja Georgiaa koskevaan laajentumisprosessiin, joka perustuu asetettujen kriteerien täyttämiseen, ja tukee sitä. COSAC korostaa, että EU:n naapurimaiden vakaus on ratkaisevan tärkeää koko Euroopan vakauden ja vaurauden kannalta. |

Järjestäytynyt rikollisuus ja korruptio

| | | |
| --- | --- | --- |
| | 14) | COSAC korostaa, että EU:n tasolla on tärkeää lisätä yhteistyötä ja tietojenvaihtoa rajatylittävän järjestäytyneen rikollisuuden torjunnassa. COSAC on tältä osin tyytyväinen Eurojustin koordinointitehtävään ja kehottaa lisäämään yhteistyötä EU:n ulkopuolisten maiden kanssa. |

| | | |
| --- | --- | --- |
| | 15) | COSAC suhtautuu myönteisesti lainsäädäntövallan käyttäjien aloitteisiin torjua ja ehkäistä rajat ylittävää järjestäytynyttä rikollisuutta ja korostaa niiden oikea-aikaisen täytäntöönpanon merkitystä. |

| | | |
| --- | --- | --- |
| | 16) | COSAC kehottaa lisäämään ja tehostamaan toimia ihmissalakuljettajien ja ihmiskaupan torjumiseksi, sillä nämä ovat unionille suuri humanitaarinen ja turvallisuushaaste. |

| | | |
| --- | --- | --- |
| | 17) | COSAC suhtautuu myönteisesti uusiin aloitteisiin, joilla korruptiota torjutaan kaikilla aloilla. Korruptiota on pidettävä järjestäytyneenä rikollisuutena. |

| | | |
| --- | --- | --- |
| | 18) | COSAC korostaa, että on tärkeää pyrkiä torjumaan korruptiota sekä kansallisella että EU:n tasolla ja tehdä yhteistyötä kolmansien maiden kanssa. |

Sisämarkkinat

| | | |
| --- | --- | --- |
| | 19) | COSAC on komission kanssa samaa mieltä siitä, että sisämarkkinat ovat yksi EU:n suurimmista saavutuksista, ja korostaa, että niillä on ollut suuri merkitys EU:n kehitykselle ja vauraudelle viimeisten 30 vuoden aikana. |

| | | |
| --- | --- | --- |
| | 20) | COSAC korostaa, että ihmisten hyvinvointi on riippuvainen hyvin toimivista peruspalveluista, kuten energia-, vesi- ja terveyspalveluista, liikenteestä ja televiestinnästä. Erityisesti palvelualalla olisi pyrittävä ennen kaikkea yhä poistamaan sisämarkkinaesteitä. |

| | | |
| --- | --- | --- |
| | 21) | COSAC korostaa, että hyvä osaamistarjonta on tärkeää unionin kilpailukyvyn kannalta. COSAC on siksi tyytyväinen siihen, että vuosi 2023 on nimetty Euroopan osaamisen teemavuodeksi. |

| | | |
| --- | --- | --- |
| | 22) | COSAC suhtautuu myönteisesti toimenpiteisiin, joilla voidaan edelleen edistää vihreää siirtymää ja digitaalisaatiota ja vahvistaa EU:n kilpailukykyä samalla kun varmistetaan sen avoin strateginen riippumattomuus kansainvälisissä yhteyksissä. COSAC suhtautuu myönteisesti erityisesti toimenpiteisiin, joissa otetaan huomioon pienet ja keskisuuret yritykset. |

| | | |
| --- | --- | --- |
| | 23) | COSAC korostaa, että sisämarkkinat ovat olleet viime vuosina alttiina erilaisille kriiseille. Maailmanlaajuisten arvoketjujen häiriöistä seurasi, että pandemian aikana oli puutetta tärkeistä tuotteista. Venäjän sota Ukrainassa pahentaa sisämarkkinoiden haasteita. Sota on johtanut laajaan energiakriisiin, joka puolestaan on nostanut hintoja useimmilla aloilla. |

| | | |
| --- | --- | --- |
| | 24) | COSAC pitää tärkeänä, että EU ja jäsenvaltiot myös kriisiaikoina yhä poistavat esteitä, vähentävät byrokratiaa, panevat täytäntöön ja soveltavat nykylainsäädäntöä sekä mukauttavat sisämarkkinoita nykyaikaiseen ja digitaaliseen yhteiskuntaan, jotta kansalaisten ja yritysten odotuksiin voidaan vastata. Sisämarkkinoiden on edelleen mukauduttava uusiin haasteisiin ja laajennettava Schengen-aluetta Romaniaan ja Bulgariaan, jotta voidaan lisätä yhteistyötä ja vahvistaa talouden häiriönsietokykyä unionissa. Ne ovat vahvasti sidoksissa ulkorajojen vahvistamiseen. |

Vihreä siirtymä

| | | |
| --- | --- | --- |
| | 25) | COSAC suhtautuu myönteisesti pyrkimyksiin toteuttaa kaikki 55-valmiuspaketin eri osatekijät. EU:lla on kunnianhimoiset ilmastotavoitteet, jotka ovat välttämättömiä, jotta tulevaisuuden haasteisiin voidaan vastata. |

| | | |
| --- | --- | --- |
| | 26) | COSAC suhtautuu myönteisesti vihreään siirtymään liittyvään työhön ja korostaa, että kestävän maailman luominen edellyttää kokonaisvaltaista lähestymistapaa. |

| | | |
| --- | --- | --- |
| | 27) | COSAC korostaa, että EU:lla on keskeinen rooli vihreässä siirtymässä ja että sen on oltava maailmanlaajuisten ilmastotoimien eturintamassa samalla, kun tunnustetaan EU:n ulkopuolisten maiden kanssa tehtävän yhteistyön merkitys, koska ilmastonmuutos on maailmanlaajuinen haaste, joka ei tunne rajoja. |

| | | |
| --- | --- | --- |
| | 28) | COSAC korostaa, että vihreä siirtymä on tarpeen toteuttaa, jotta voimme vähentää EU:n energiariippuvuutta ja samalla kunnioittaa kunkin jäsenvaltion energialähdeyhdistelmää, ja että siirtymää on nopeutettava. |

| | | |
| --- | --- | --- |
| | 29) | COSAC toteaa, että vihreään siirtymään liittyy sekä haasteita että mahdollisuuksia yhteiskunnan kaikilla tasoilla, ja vaatii sen oheen asianmukaista sosiaalista ja taloudellista tukea. |

---